## Rješenje Agencije za zaštitu tržišnog natjecanja UP/I-430-01/2006-02/33 od 28. svibnja 2008.

### NN 70/2008 (18.6.2008.), Rješenje Agencije za zaštitu tržišnog natjecanja UP/I-430-01/2006-02/33 od 28. svibnja 2008.

# AGENCIJA ZA ZAŠTITU TRŽIŠNOG NATJECANJA

**2353**

Agencija za zaštitu tržišnog natjecanja na temelju članka 15. stavka 2. Zakona o
državnim potporama (»Narodne novine«, broj 140/05) u upravnom postupku nadzora
provedbe odobrene državne potpore sadržane u Mjerama za poboljšanje teškog
gospodarskog položaja grupacije proizvođača autodijelova u Republici Hrvatskoj,
od strane Ministarstva gospodarstva, rada i poduzetništva Republike Hrvatske, sa
sjedištem u Zagrebu, ulica grada Vukovara 78, pokrenutom po službenoj dužnosti,
na temelju odluke Vijeća za zaštitu tržišnog natjecanja, sa 106. sjednice
održane 28. svibnja 2008., donosi

## RJEŠENJE

I. U upravnom postupku nadzora provedbe odobrene državne potpore utvrđena je
nepravilnost prilikom provedbe odobrene državne potpore za istraživanje i
razvoj, sadržane u Mjerama za poboljšanje teškog gospodarskog položaja grupacije
proizvođača autodijelova u Republici Hrvatskoj od 2004. do 2006.
II. Nepravilnosti utvrđene prilikom provedbe odobrene državne potpore sadržane u
Mjerama za poboljšanje teškog gospodarskog položaja grupacije proizvođača auto
dijelova u Republici Hrvatskoj odnose se na dodjelu državnih potpora suprotno
kriterijima sadržanim u Mjerama za poboljšanje teškog gospodarskog položaja
grupacije proizvođača auto dijelova u Republici Hrvatskoj, na način utvrđivanja
visine opravdanih troškova za istraživanje i razvoj.
III. Određuje se Ministarstvu gospodarstva, rada i poduzetništva Republike
Hrvatske, kao davatelju državne potpore, rok od tri (3) mjeseca u kojem je
potrebno otkloniti nepravilnosti utvrđene u točkama I. i II. izreke ovog
rješenja, te da dokaz o otklanjanju utvrđenih nepravilnosti dostavi Agenciji za
zaštitu tržišnog natjecanja u roku od tri (3) mjeseca od dana dostave ovog
rješenja.
IV. Ovo rješenje objavit će se u »Narodnim novinama«.

```
Obrazloženje
```

1. POKRETANJE POSTUPKA

I. Agencija za zaštitu tržišnog natjecanja (dalje: Agencija), temeljem odluke
Vijeća za zaštitu tržišnog natjecanja (dalje: Vijeće), sa 63. sjednice, održane
14. lipnja 2006., pokrenula je po službenoj dužnosti postupak nadzora provedbe
odobrenih državnih potpora od strane Ministarstva gospodarstva, rada i
poduzetništva Republike Hrvatske (dalje: Ministarstvo), sadržanih u Mjerama za
poboljšanje teškog gospodarskog položaja grupacije auto dijelova u Republici
Hrvatskoj (dalje: Mjere), sukladno članku 15. stavku 1. Zakona o državnim
potporama (»Narodne novine«, broj 140/05; dalje: ZDP).
Na Prijedlog Mjera za poboljšanje teškog gospodarskog položaja grupacije
autodijelova u Republici Hrvatskoj (dalje: Prijedlog Mjera), Agencija je
naknadno izdala uvjetno mišljenje od 4. prosinca 2004., klasa 031-02/2003-01/87,
urbroj: 526-02-03-17-03 (dalje: Mišljenje Agencije), s obzirom da je Prijedloga
Mjera, prethodno prihvaćen zaključkom Vlade Republike Hrvatske, od 21. studenog
2003., klasa: 310-10/02-01/01, urbroj: 5030116-03-2 (dalje: Zaključak Vlade RH).
U Mišljenju Agencije, navedeno je da će subvencije, prihvaćene Zaključkom Vlade
Republike Hrvatske, biti sukladne Zakonu o državnim potporama (»Narodne novine«,
broj 47/03) i Uredbi o državnim potporama (»Narodne novine«, broj 121/03; dalje:
Uredba), samo ukoliko budu dodjeljivane temeljem pravila iz članka 6. stavka 1.
točke c) i stavka 2. točke b) i članka 7. Uredbe.
Nadalje, Agencija je u sklopu izrade Godišnjeg izvješća o državnim potporama za
2006., zahtjevom od 13. ožujka 2006., klasa: 430-01/2005-00/23, urbroj:
580-02-06-20-08, od Ministarstva-Uprave za industriju zatražila dostavu podataka
o dodijeljenim državnim potporama temeljem Mjera za 2004. i 2005. Agencija je
26. svibnja 2006. od Ministarstva zaprimila zatraženo.
Kako je iz dostavljene dokumentacije proizlazilo da je Ministarstvo dodjeljivalo
državne potpore temeljem Mjera i pojedinim poduzetnicima u financijskim
teškoćama, kojima se isključivo, mogu dodijeliti državne potpore za
restrukturiranje, Agencija je od Ministarstva, zahtjevom od 30. lipnja 2006.,
klasa: UP/I 430-01/2006-02/33, urbroj: 580-03-06-43-1, zatražila dostavu dodatne
dokumentacije i podataka u svezi načina izračuna visine opravdanih troškova za
dodjelu predmetnih državnih potpora.
Međutim, Ministarstvo je i nakon ponovljenog zahtjeva Agencije od 16. kolovoza
2006., klasa: UP/I 430-01/2006-02/33, urbroj: 580-03-06-43-2, propustilo
dostaviti zatraženo. Stoga je stručna služba Agencije, 30. kolovoza 2006., po
službenoj dužnosti u sjedištu Ministarstva, izvršila nadzor provedbe Mjera.
Tom prilikom, stručna služba Agencije je, između ostalog, zaprimila preslike
Odluke o raspisivanju Javnog natječaja za dodjelu sredstava temeljem Mjera za
2005., presliku Javnog natječaja za dodjelu sredstava iz Mjera za 2005. i Odluku
o raspodjeli sredstava na temelju Mjera za 2005. Također, utvrđeno je da je
Ministarstvo 28. lipnja 2006. objavilo i Javni natječaj za dodjelu sredstava
temeljem Mjera za 2006.
Kako je iz naprijed navedene dokumentacija i izvješća, bilo razvidno da se
Ministarstvo, prilikom dodjele subvencije, nije pridržavalo kriterija i mjerila
predviđenih Mjerama, Agencija je Ministarstvu uputila obavijest, klasa: UP/I
430-01/2006-02/33, urbroj: 580-03-06-43-5, od 7. rujna 2006. kojom je utvrđeno
da je potrebno uskladiti postojeće Mjere sa ZDP-om i Uredbom o državnim
potporama (»Narodne novine«, broj 50/06; dalje: Uredba o državnim potporama).
Budući da iz dostupne dokumentacije i podataka o dodijeljenim potporama, nije
bilo razvidno na temelju kojih kriterija su dodjeljivana predmetna sredstva u
2004. i 2005., Agencija je zahtjevom od 9. siječnja 2007., klasa: UP/I-430-01/2006-02/33,
urbroj: 580-03-07-43-06, od Ministarstva zatražila dostavu dodatne dokumentacije
i podatka za 27 korisnika državne potpore, kojima su dodijeljene subvencije na
temelju Mjera.
Rečenim zahtjevom zatraženi su za svakog pojedinog poduzetnika podaci za 2004. i
2005. (ukupan prihod, ukupni rashod, dobit/gubitak prije oporezivanja, kapital i
rezerve iz Bilance te prosječan broj zaposlenih). Kako Ministarstvo nije
odgovorilo u zadanom roku od 30 dana, Agencija je Ministarstvu uputila požurnicu
od 15. veljače 2007., klasa: 430-01/2005-56/05, urbroj: 580-03-05-43-07, s
dodatnim rokom dostave od 15 dana. Međutim, Ministarstvo nije niti u dodatnom
roku odgovorilo na zahtjev Agencije.
U međuvremenu, Agencija je u sklopu izrade Godišnjeg izvješća o državnim
potporama za 2006., od Ministarstva zaprimila popis korisnika i dodijeljenih
državnih potpora poduzetnicima proizvođačima auto dijelova u Republici Hrvatskoj
i za 2006.
Iz cjelokupne dostupne dokumentacije utvrđeno da je Ministarstvo pojedinim
poduzetnicima proizvođačima autodijelova u Republici Hrvatskoj, u razdoblju od
2004. do 2006. dodjeljivalo sredstva, koja u pojedinim slučajevima ne prelaze
ukupan iznos od 750.000,00 kuna. Iz navedenog razloga Agencija je na temelju
odluke Vijeća, sa 82. sjednice, održane 9. svibnja 2007., za takve poduzetnike
obustavila daljnji nadzor provedbe odobrene državne potpore, jer je odlučila da
iste predstavljaju državne potpore male vrijednosti iz članka 5. Uredbe.
Naime, sukladno članku 5. Uredbe, državna potpora male vrijednosti je državna
potpora dodijeljena pojedinom korisniku državne potpore koja prelazi ukupan
iznos od 750.000,00 kuna u razdoblju od tri godine, bez obzira na oblik ili
namjenu državne potpore, te za njenu dodjelu nije potrebno odobrenje Agencije.
Međutim, u odnosu na ostale poduzetnike proizvođače autodijelova u Republici
Hrvatskoj, koji su temeljem Mjera, u razdoblju od 2004. do 2006. primili više od
750.000,00 kuna, Agencija je od Ministarstva, zahtjevom klasa: UP/I-430-01/2006-02/33,
urbroj: 580-03-07-43-08, od 1. lipnja 2007., zatražila uvid u cjelokupnu
dokumentaciju dodjele državnih potpora. Riječ je o sljedećim poduzetnicima i
dodijeljenim iznosima:
1. AD Plastik d.d., sa sjedištem u Solinu, Matoševa ulica 8 (MBS:060007090), u
iznosu od 4.822.685,00 kuna, 2. Eloda d.o.o., sa sjedištem u Zagrebu, Oranice
104 (MBS: 080271318), u iznosu od 770.278,00 kuna, 3. Feroimpex d.o.o., sa
sjedištem u Bregani, Strma 11 (MBS: 080500989), u iznos u od 1.025.368,00 kuna,
4. Lipik Glas d.o.o., sa sjedištem u Lipiku, Staklarska b.b. (MBS: 080407622), u
iznosu od 1.758.810,00 kuna, 5. Dalit CT d.o.o., sa sjedištem u Daruvaru,
Stjepana Radića 46 (MBS: 010044392), u iznosu od 1.363.654,00 kuna, 6. Elcon
d.d., sa sjedištem u Zlatar Bistrici, Josipa Kraša 3 (MBS: 080004816), u iznosu
od 2.694.527,00 kuna, 7. Končar-Alati d.o.o., sa sjedištem u Zagrebu, Fallerovo
šetalište 22 (MBS 080038689), u iznosu od 1.613.057,00 kuna, 8. Kostel Promet
d.o.o., sa sjedištem u Pregradi, Janka Leskovara 36/3 (MBS: 080246638), u iznosu
od 756.125,00 kuna, 9. Metalni lijev »TCG« d.o.o., sa sjedištem u Benkovcu,
Benkovačkih bojovnika b.b. (MBS: 080263527), u iznosu od 1.955.063,00 kune, 10.
P.P.C. Buzet d.o.o., sa sjedištem u Buzetu, Most 24 (MBS: 040083918), u iznosu
od 11.235.842,00 kuna, 11. Sain Jean Industries d.o.o., sa sjedištem u
Slavonskom Brodu, Dr. Mile Budaka 1 (MBS: 050034223), u iznosu od 1.874.590,00
kuna, 12. SAS Strojogradnja d.o.o., sa sjedištem u Zadru, Domovinskog rata 1 (MBS:
060166267), u iznosu od 1.296.457,00 kuna, 13. Selk d.d., sa sjedištem u Kutini,
Kolodvorska 27 (MBS: 080201167), u iznosu od 3.993.840,00 kuna, 14. Tehnoguma
d.o.o., sa sjedištem u Novom Marofu, Zagrebačka 22 (MBS: 070025912), u iznosu od
951.881,00 kuna, 15. ZM-Vikom d.o.o., sa sjedištem u Šibeniku, Brodarica b.b. (MBS:
060023196), u iznosu od 1.215.444,00 kuna, 16. Div d.o.o., sa sjedištem u
Samoboru, Bobovica 10/A (MBS: 080127368), u iznosu od 1.973.403,00 kune, 17.
Munja d.d., sa sjedištem u Zagrebu, Žitanjak d.d. (MBS: 80191721), u iznosu od
1.918.327,00 kuna, 18. Frassinox d.o.o., sa sjedištem u Zagrebu, Horvaćanska
cesta 31/c (MBS: 080188145), u iznosu od 1.025.386,00 kuna, 19. Rasco d.o.o., sa
sjedištem u Kalinovcu, Kolodvorska 120/b (MBS: 010008261), u iznosu od
1.069.693,00 kuna, 20. Trgometal d.o.o., sa sjedištem u Zagrebu, Kovinska 4 (MBS:
080025853), u iznosu od 997.961,00 kuna.
Slijedom navedenog, stručna služba Agencije je 11. srpnja 2007., u sjedištu
Ministarstva izvršila, između ostalog, uvid u sljedeću dokumentaciju: Odluke
Ministarstva o raspisivanju Javnog natječaja za dodjelu predmetnih sredstava za
2004., 2005. i 2006.; preslike Javnih natječaja za dodjelu predmetnih sredstava
za 2004., 2005. i 2006.; Obrasce prijave za dodjelu predmetnih sredstava
poduzetnika – proizvođača autodijelova iz 2005., 2006. i 2007., te dokumentaciju
vezanu za prijavu na Javni natječaj poduzetnika P.P.C. Buzet d.o.o. iz Buzeta za
2004.
Dana 12. srpnja 2007., Ministarstvo je Agenciji dostavilo navedenu dokumentaciju
i podatke.
Slijedom navedenog, Agencija je na temelju odluke Vijeća, sa 90. sjednice,
održane 24. rujna 2007., zahtjevom od 1. listopada 2007., klasa: UP/I-430-01/2006-02/33,
urbroj: 580-03-07-43-11, od Ministarstva zatražila dostavu dodatne dokumentacije
i podataka (fakture, ugovore i slično) iz koje bi bilo vidljivo da se ulaganja
poduzetnika, navedena u natječajnoj dokumentaciji, odnose na opravdane troškove
za istraživanje i razvoj, u razdoblju od 2004. do 2006.
Traženu dokumentaciju i podatke bilo je potrebno dostaviti u roku od 30 dana od
dana dostave navedenog zahtjeva. S obzirom da Agencija u naprijed navedenom roku
nije zaprimila zatraženo, Ministarstvu je ponovo upućen zahtjev od 13. studenog
2007., međutim niti nakon ponovljenog zahtjeva, Ministarstvo nije dostavilo
zatraženo.
Konačno, Agencija je u sklopu obavijesti upućene Ministarstvu od 5. veljače
2008., klasa: 430-012007-00/42, urbroj: 580-03-08-17-4, zatražila dostavu
očitovanja, uz upozorenje kako će, u suprotnom, Agencija postupiti isključivo u
okviru svoje nadležnosti predviđene odredbama ZDP-a.
Uvidom u postupak koji je vođen u Agenciji pod poslovnim brojem: UP/I
430-01/2006-02/55, utvrđeno je da je Agencija 23. listopada 2006. od
Ministarstva zaprimila zahtjev za odobrenje Prijedloga izmjena Mjera za 2006.,
zbog usklađivanja istoga s odredbama ZDP-a i Uredbe o državnim potporama. S
obzirom da Prijedlog izmjena Mjera za 2006. nije sadržavao sve potrebne
elemente, Agencija je od Ministarstva zatražila dostavu dodatne dokumentacije.
Međutim, niti nakon ponovljenog zahtjeva Ministarstvo nije dostavilo zatraženo.
Stoga je Agencija na temelju odluke Vijeća, donesene na 78. sjednici, održanoj
1. ožujka 2007., sukladno članku 9. stavka 3. ZDP-a, donijela zaključak o
obustavi postupka, jer je smatrala da je Ministarstvo odustalo od Prijedloga
izmjena Mjera za 2006.

2. UTVRĐIVANJE ČINJENICA

Prijedlog Mjera prihvaćen je Zaključkom Vlade Republike Hrvatske, u svezi kojeg
je Agencija, na zahtjev Ministarstva izdala Mišljenje. U Mišljenju je navedeno
da se predmetna državna potpora može podvesti pod državne potpore za
istraživanje i razvoj iz članka 6. stavka 1. točke c) i stavka 2. točke c)
Uredbe.
Navedenom odredbom propisani su uvjeti za dodjelu potpora za razvojna
istraživanja, kao i visina opravdanih troškova koji predstavljaju osnovicu za
dodjelu potpore, a sadržana su u članku 7. Uredbe.
Sukladno članku 7. Uredbe, opravdani troškovi u svrhu istraživanja i razvoja su:
troškovi rada zaposlenih, koji se isključivo bave istraživačkim aktivnostima;
troškovi za instrumente, opremu i nekretnine, koji se isključivo i stalno
koriste za istraživačke aktivnosti; troškovi za savjetovanje i slične usluge
namijenjene isključivo za istraživačke aktivnosti; dodatni ukupni troškovi koji
nastaju neposredno kao posljedica istraživanja i razvoja; drugi operativni
troškovi koji nastaju neposredno kao posljedica istraživanja i razvoja.
Za razvojna istraživanja moguće je dodijeliti državnu potporu u visini od 25
posto opravdanih troškova projekta, a navedeni je iznos, ukoliko se projekt
provodi na Području A, utvrđenom kartom regionalnih potpora, moguće uvećati u
visini od 10 posto opravdanih troškova.
Nadalje, utvrđeno je da je Ministarstvo za 2004., 2005. i 2006. donijelo odluku
o raspisivanju Javnoga natječaja, temeljem kojeg su poduzetnici proizvođači
autodijelova podnosili svoje prijave za dodjelu sredstava.
Iz Obrazaca prijave za dodjelu predmetnih sredstava (dalje: Obrasci), kao i iz
popratne dokumentacije, proizlazi da su poduzetnici, pod materijalnom i kaznenom
odgovornošću, navodili ukupne iznose vlastitih ulaganja u proizvodnju auto
dijelova za proteklu godinu. U Obrascima za 2005. i 2006., uz ukupne iznose
ulaganja u proizvodnju dijelova, navedene su stavke ulaganja u istraživanje i
razvoj, edukaciju radnika, investicije u zaštitu okoliša te ostale investicije u
imovinu.
Sukladno navedenom, Ministarstvo je kao osnovicu za izračun opravdanih troškova
za svakog pojedinog poduzetnika, uzimalo u obzir ukupan iznos ulaganja izvršenih
u protekloj godini, temeljem čega su i dodjeljivane predmetne državne potpore.
Međutim, Ministarstvo nije predočilo dokaze da se ulaganja odnose na dozvoljene
opravdane troškove za istraživanje i razvoj.
Naime, iz točke 8. Javnog natječaja za 2004., proizlazi da su predmetna sredstva
dodijeljena na temelju sljedećih kriterija: broja zaposlenih u proizvodnji
autodijelova, realizirane prodaje autodijelova, dodane vrijednosti i
realiziranih investicija u proizvodnju auto dijelova u 2003. (automatizacija,
informatizacija, edukacija kadrova, infrastruktura u sklopu novih projekata).
Svaki od navedenih kriterija sudjeluje s ponderom od 25 posto u ukupnom izračunu
od ukupnih pokazatelja cijele grupacije proizvođača za prvu ugradnju.
Tako je primjerice poduzetniku P. P. C. Buzet d.o.o., sa sjedištem u Buzetu,
dodijeljeno 4.371.642,00 kuna za 2005., iako je rečeni poduzetnik tijekom 2004.
uložio ukupno 4.937.555,58 kuna u istraživanje i razvoj. Međutim, u konkretnom
slučaju, Ministarstvo je kao ukupan iznos opravdanih troškova uzelo u obzir i
ostala prikazana ulaganja u ukupnom iznosu od 59.957.915,33 kuna (kao što su npr.
investicije u infrastrukturu, nabava informatičke opreme, nabava opreme za
održavanje i slično).
Slijedom navedenog, razvidno je da je navedenom poduzetniku, uzimajući u obzir
samo opravdane troškove za istraživanje i razvoj, intenzitet državne potpore
iznosio 90 posto, a ne najviše mogućih 35 posto.
Osim toga, iz dostavljene dokumentacije utvrđeno je da je Ministarstvo dodijelio
ukupno 2.694.527,00 kuna državne potpore poduzetniku Elcon d.d., sa sjedištem u
Zlatar Bistrici, a koji se, sukladno pravilima o državnim potporama za
restrukturiranje, smatra poduzetnikom u teškoćama i na kojeg se mogu isključivo
primjenjivati pravila o državnim potporama za sanaciju i restrukturiranje. To
naročito iz razloga, što je Ministarstvo, u Javnom natječaju za 2004. i 2005.,
predvidjelo da se poduzetnici u teškoćama ne mogu prijaviti za dodjelu
predmetnih državnih potpora te da je Ministarstvo, 14. srpnja 2005. od Agencije
zatražilo odobrenje državne potpore za restrukturiranje poduzetniku Elcon d.d.
Također, Agencija je u više navrata, putem svojih zahtjeva od 7. srpnja, 16.
kolovoza i 7. rujna 2006., upozoravala Ministarstvo na utvrđene nepravilnosti
prilikom dodjele predmetnih državnih potpora i ukazala da se predmetne državne
potpore moraju dodjeljivati isključivo sukladno Mjerama, jer u suprotnom,
Agencija može zatražiti povrat nezakonito dodijeljenih potpora sukladno članku
15. stavku 3. ZDP-a.

3. ODLUKA VIJEĆA ZA ZAŠTITU TRŽIŠNOG NATJECANJA

Vijeće je razmatralo je činjenice utvrđene u provedenom postupku nadzora
dodijeljene državne potpore temeljem Mjera na svojoj 106. sjednici, održanoj 28.
svibnja 2008.
Pri donošenju odluke, Vijeće je uzelo u obzir sve dostavljene isprave i podatke
te rezultate provedenih pravnih i ekonomskih analiza.
Vijeće je prije svega utvrdilo kako je, vezano uz Prijedlog Mjera prihvaćenog
Zaključkom Vlade Republike Hrvatske, Agencija donijela uvjetno Mišljenje od 4.
prosinca 2003., u kojem je navedeno da će Prijedlog Mjera biti sukladan
odredbama Zakona o državnim potporama i Uredbi, samo ukoliko se predviđena
sredstva budu dodjeljivala temeljem pravila koja vrijede za državne potpore za
istraživanje i razvoj iz članka 6. stavka 1. točke c) i stavka 2. točka b)
Uredbe.
Naime, sukladno članku 6. stavku 1. točki c) Uredbe, državne potpore za razvojna
istraživanja, namijenjena su prijenosu rezultata industrijskih istraživanja u
oblikovanje novih, izmijenjenih i poboljšanih proizvoda, postupaka i usluga, bez
obzira na to je li takvo oblikovanje namijenjeno prodaji ili korištenju,
uključujući izradu prototipova, koji nisu komercijalno upotrebljivi. Za razvojna
istraživanja može se dodijeliti državna potpora u visini do 25 posto opravdanih
troškova projekta, dok se sukladno članku 6. stavku 2. točki b) Uredbe, navedeni
iznos državne potpore može uvećati za 10 posto opravdanih troškova iz članka 7.
Uredbe.
Sukladno članku 7. Uredbe, opravdani troškovi u svrhu istraživanja i razvoja su:
troškovi rada zaposlenih, koji se isključivo bave istraživačkim aktivnostima;
troškovi za instrumente, opremu i nekretnine, koji se isključivo i stalno
koriste za istraživačke aktivnosti; troškovi za savjetovanje i slične usluge
namijenjene isključivo za istraživačke aktivnosti; dodatni ukupni troškovi koji
nastaju neposredno kao posljedica istraživanja i razvoja; drugi operativni
troškovi koji nastaju neposredno kao posljedica istraživanja i razvoja.
Međutim, u odnosu na navedeno, Vijeće nije moglo utvrditi je li Ministarstvo,
prilikom dodjele sredstava poštivalo dopuštene intenzitete državne potpore za
razvojna istraživanja, iz članka 6. stavaka 1. točke c) i stavka 2. točke b)
Uredbe. Naime, iz dostupne dokumentaciji nije bilo razvidno da se iskazana
ulaganja poduzetnika – proizvođača autodijelova odnose na opravdane troškove za
istraživanje i razvoj, budući da je Ministarstvo uzimalo u obzir sve troškove
ulaganja poduzetnika u prethodnoj godini.
S obzirom na stvarno stanje u industriji autodijelova u Republici Hrvatskoj,
teško je za pretpostaviti da su svi navedeni poduzetnici, bez obzira je li riječ
o malim, srednjim ili velikim poduzetnicima, sredstva ulagali samo za pokriće
troškova rada samo onih zaposlenika koji se isključivo bave istraživačkim
aktivnostima, pokriće troškova za instrumente, opremu i nekretnine koji se
stalno i isključivo koriste za istraživačke aktivnosti, pokriće troškova za
savjetodavne i slične usluge namijenjene isključivo u ovu svrhu, a što se prema
članku 7. Uredbe smatraju opravdanih troškovima za koje se može dodijeliti
državna potpora za istraživanje i razvoj.
Također, Vijeće je utvrdilo i kako je državna potpora dodijeljena za već
izvršene, a ne, kako bi to bilo ispravno, za buduće investicije. Naime, ukoliko
se državna potpora dodjeljuje za već izvršena ulaganja, pretpostavka je da je
poduzetnik i bez državne potpore, bio u mogućnosti financirati takva ulaganja iz
vlastitih sredstava po tržišnim uvjetima bez državne potpore. Stoga postavlja se
pitanje, je li u takvim slučajevima doista potrebna državna potpora ili ne.
U odnosu na dodjelu državne potpore poduzetniku Elcon d.d., sa sjedištem u
Zlatar Bistrici, Vijeće je utvrdilo da se Ministarstvo nije pridržavalo pravila
o državnim potporama za sanaciju i restrukturiranje iz članka 16. do 20. Uredbe.
Naime, Ministarstvo je rečenom poduzetniku tijekom 2004. i 2005. ukupno
dodijelilo 2.694.527,00 kuna državne potpore, unatoč činjenici da se rečeni
poduzetnik od 2004. smatra poduzetnikom u teškoćama. To iz razloga, što je
Ministarstvo u Javnim natječajima za 2004. i 2005., predvidjelo da se
poduzetnici u teškoćama ne mogu prijaviti na rečene natječaje za dodjelu
sredstava iz Mjera. Također, Ministarstvo je 14. srpnja 2005., od Agencije
zatražilo odobrenje državne potpore za restrukturiranje poduzetnika Elcon d.d.,
o kojem će Agencija donijeti meritornu odluku u postupku pod poslovnim brojem,
klasa: UP/I 430-01/2007-2/18.
Takvim postupanjima Ministarstva nedvojbeno je utvrđeno da je Ministarstvo na
nezakonit način dodjeljivalo državne potpore temeljem Mjera, te je Agencija
odlučila na temelju odluke Vijeća, kao u točki I. i II. izreke ovog rješenja.
S obzirom na utvrđene nepravilnosti, Agencija je na temelju odluke Vijeća,
sukladno članku 15. stavku 2. ZDP-a, odredila Ministarstvu da otkloni
nepravilnosti prilikom dodjele državne potpore utvrđene u točki I. i II. izreke
ovog rješenja, odnosno u točki 2. obrazloženja ovog rješenja.
Ministarstvo je u obvezi dostaviti Agenciji dokaze o otklanjanju utvrđenih
nepravilnosti iz točke I. i II. izreke ovog rješenja, odnosno izračune iz kojih
proizlazi da je Ministarstvo prilikom dodjele državne potpore za istraživanje i
razvoj poštivalo opravdane troškove iz Mjera, u roku od 3 (tri) mjeseca od dana
dostave ovog rješenja. Stoga je Agencija na temelju odluke Vijeća, odlučila kao
u točki III. izreke ovog rješenja.
U suprotnom, Agencija će protekom roka od tri mjeseca, od dana dostave ovog
rješenja, u slučaju da Ministarstvo ne otkloni utvrđene nepravilnosti nastale
prilikom dodjele državnih potpora, u razdoblju od 2004. do 2006., naložiti
povrat iznosa dodijeljene državne potpore u dijelu u kojem je utvrđena
nepravilnost, uvećan za iznos zakonskih zateznih kamata koji teku od dana koji
je utvrđen kao dan na koji je nepravilnost započela, sukladno članku 15. stavku
3. ZDP-a.
Sukladno odredbi članka 18. ZDP-a, Agencija rješenja iz članka 15. ZDP-a,
objavljuju se u »Narodnim novinama«, stoga je odlučeno kao u točki IV. izreke
ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može
pokrenuti upravni spor pred Upravnim sudom Republike Hrvatske u roku od trideset
(30) dana od dana dostave ovog rješenja.

Klasa: UP/I-430-01/2006-02/33
Urbroj: 580-03-08-43-14
Zagreb, 28. svibnja 2008.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 70/2008-2353
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)